འཇིགས་པ་མེད་

འཇིགས་པ་མེད་ཞེས་པ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་སྐོར་གྱི་བསླབ་བྱ་ནང་གི་གནད་ཆེ་ཤོས་ཤིག་ཡིན། འདི་ནི་བྱང་ཆུབ་སེམས་དཔའ་རྣམས་ཀྱིས་ཐབས་དང་ཤེས་རབ་ཟུང་འབྲེལ་གྱི་ལམ་ལ་བརྟེན་ནས་བར་ཆད་དང་ཉེས་འདུན་མེད་པའི་ངང་ནས་ཞི་བདེའི་རྟོགས་པ་ཐོབ་ཚུལ་དང་འབྲེལ་བའི་ཐ་སྙད་ཅིག་ཡིན།
སྒྲ་བཤད།
འཇིགས་པ་མེད་ཅེས་པ་ནི་འཇིགས་པ་མེད་པ་སྟེ། ཉེན་ཁའམ་བར་ཆད་ཀྱིས་གནོད་པའི་དོགས་པ་མེད་པའི་དོན་དུ་སྤྱོད།
ནང་དོན།
འཇིགས་པ་མེད་ཞེས་པ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་གི་འགྲེལ་པ་རྣམས་ཀྱི་ནང་དུ་བྱང་ཆུབ་སེམས་དཔའི་སྤྱོད་པ་བསྟན་པའི་དཔེ་རྣམས་སུ་སྤྱོད་པའི་ཐ་སྙད་ཅིག་ཡིན། འདི་ནི་གཙོ་བོ་དད་པ་དང་ཤེས་རབ་གཉིས་ཀས་ཡོངས་སུ་ཟིན་པར་གྱུར་ན་ལམ་ལས་ལྷུང་བའི་ཉེན་ཁ་མེད་པར་བྱང་ཆུབ་ཐོབ་པར་འགྱུར་ཞེས་པའི་དོན་དུ་སྤྱོད།

རྒྱ་མཚོར་འཇུག་པའི་དཔེ།
རྒྱ་མཚོར་འཇུག་པའི་གྲུ་ནང་གི་མི་རྣམས་ལ་དཔེ་བཀོད་ནས། "དཔེར་ན་རྒྱ་མཚོ་ཆེན་པོར་འཇུག་པའི་གྲུ་ནི་རྒྱ་མཚོའི་ནང་དུ་ཆག་ཅིང་ཞིག་པར་གྱུར་ཏེ། དེའི་ནང་གི་མི་གང་དག་རྒྱ་མཚོར་ཤི་བའི་མི་ལ་སོགས་པའི་རོའམ་རྩྭའམ་ཤིང་ལྟ་བུ་ལ་ནི་མི་འཇུ་མི་འཛིན་པ་དེ་ནི། རྒྱ་མཚོའི་ཆུའི་དབུས་སུ་འཇིག་པར་འགྱུར་ཏེ་རྒྱ་མཚོའི་འགྲམ་ངོགས་སུ་ཕྱིན་པར་མི་འགྱུར་ལ། མི་གང་ཞིག་དེ་དག་འཛིན་པ་ནི་རྒྱ་མཚོའི་ཕ་རོལ་གྱི་འགྲམ་ངོགས་སུ་ཕྱིན་པར་འགྱུར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག་ངོས། 28a-28bཞེས་གསུངས་པ་ལྟར། ཤེས་རབ་ཀྱི་ཕ་རོལ་ཏུ་ཕྱིན་པས་ཡོངས་སུ་ཟིན་པའི་བྱང་ཆུབ་སེམས་དཔའ་རྣམས་ལ་འཁོར་བའི་རྒྱ་མཚོར་ནམ་མཁར་འཇིག་པའི་འཇིགས་པ་མེད་ཅིང་བྱང་ཆུབ་ཀྱི་འགྲམ་ངོགས་སུ་ཕྱིན་ཐུབ་པའི་དོན་དུ་སྤྱོད།

བུམ་པ་སོ་བཏང་བ་དང་མ་བཏང་པའི་དཔེ།
"དཔེར་ན་མི་ལ་ལས་ནི་རྫ་བུམ་སོ་མ་བཏང་བའི་ནང་དུ་ཆུ་སྐྱེད་ན་ནི། རྫ་བུམ་དེ་ཉམ་ཆུང་བའི་ཕྱིར་ན་མྱུར་དུ་ཞིག་ཅིང་འཇིག་པར་རིག་པར་བྱ་ལ། སོ་བཏང་བའི་བུམ་པར་ཆུ་སྐྱེད་པ་སྟེ་བླུགས་ཤིང་འཁྱེར་ན་གང་དུ་འགྲོ་བའི་ལམ་དུ་འཇིག་པར་འགྱུར་བའི་འཇིགས་པ་མེད་ཅིང་བདེ་བར་ཁྱིམ་དུ་ཕྱིན་པར་འགྱུར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག་ངོས། 28b-29aཞེས་གསུངས་པ་ལྟར། དད་པ་ཙམ་ཡོད་ཀྱང་ཤེས་རབ་མེད་ན་ལམ་ལས་ལྷུང་གི་ཡོད་མོད། དད་པ་དང་ཤེས་རབ་གཉིས་ཀས་ཡོངས་སུ་ཟིན་པར་གྱུར་ན་ལམ་དུ་འཇིག་པའི་འཇིགས་པ་མེད་ཅིང་བྱང་ཆུབ་ཀྱི་འབྲས་བུ་ཐོབ་པར་འགྱུར་བའི་དོན་དུ་སྤྱོད།

སྐྱེས་བུ་རྒས་པའི་དཔེ།
"དཔེར་ན་ལོ་བརྒྱ་དང་ཉི་ཤུ་ལྟ་བུ་ལོན་ཏེ་རྒས་ཤིང་སྡུག་བསྔལ་བའི་མི་ནི་ལངས་ཀྱང་། བདག་ཉིད་འགྲོ་བར་ནུས་པ་མ་ཡིན་ཏེ་དེ་ནི་འགྲོ་བའི་སྐབས་སུ་གཡས་གཡོན་གཉིས་ནས་མི་གཞན་གྱིས་བརྟེན་པར་བྱས་ན་ནི། འགྱེལ་འགྲོ་བའི་འཇིགས་པ་མེད་ཅིང་བདེ་བླག་ཏུ་འགྲོ་བར་འགྱུར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག་ངོས། 29aཞེས་གསུངས་པ་ལྟར། ཤེས་རབ་ཀྱི་སྟོབས་ཆུང་བའི་བྱང་ཆུབ་སེམས་དཔའ་རྣམས་ལ་དད་པ་དང་ཤེས་རབ་གཉིས་ཀས་རྟེན་བྱས་ན་ལམ་ལས་ལྷུང་བའི་འཇིགས་པ་མེད་ཅིང་བྱང་ཆུབ་ཐོབ་པར་འགྱུར་བའི་དོན་དུ་སྤྱོད།

གྲུ་བཅོས་པ་དང་མ་བཅོས་པའི་དཔེ།
"དཔེར་ན་བཅོས་ལེགས་པར་མ་བྱས་པའི་གྲུ་ནི་རྒྱ་མཚོར་ཞུགས་ན་རྒྱ་མཚོའི་ནང་དུ་ནོར་དང་བཅས་ཤིང་ཚོང་པར་བཅས་ཏེ་འཇིག་པར་འགྱུར་ལ། གྲུ་དེ་ལེགས་པར་བཅོས་ལེགས་བྱས་པ་དང་ལྡན་པར་གྱུར་ན་ནི་གྲུ་མི་འཇིག་པས། མི་ནོར་དང་བཅས་པར་རྒྱ་མཚོའི་ངོགས་སུ་ཕྱིན་པར་འགྱུར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཤོག་ངོས། 29aཞེས་གསུངས་པ་ལྟར། དད་པ་ཡོད་ཀྱང་ཤེས་རབ་མེད་ན་དམན་པའི་ལམ་དུ་ལྷུང་གི་ཡོད་མོད། དད་པ་དང་ཤེས་རབ་མཆོག་དང་ལྡན་ན་ལམ་ལས་ལྷུང་བའི་འཇིགས་པ་མེད་ཅིང་བྱང་ཆུབ་ཐོབ་པར་འགྱུར་བའི་དོན་དུ་སྤྱོད།
རྩ་བའི་དགོས་དོན།
འཇིགས་པ་མེད་ཞེས་པའི་ཐ་སྙད་འདི་ནི་མདོ་སྡུད་པའི་འགྲེལ་པ་རྣམས་ཀྱི་ནང་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་གནད་ཆེན་པོ་སྟོན་པར་སྤྱོད། དེ་ཡང་བྱང་ཆུབ་སེམས་དཔའ་རྣམས་ལ་དད་པ་ཙམ་ཡོད་ཀྱང་ཤེས་རབ་མེད་ན་ཉན་ཐོས་རང་རྒྱལ་གྱི་ས་དམན་པར་ལྷུང་བའི་ཉེན་ཁ་ཡོད། འོན་ཀྱང་"དད་ལྡན་དེ་ཉིད་ཤེས་རབ་ཀྱི་ཕ་རོལ་ཏུ་ཕྱིན་པ་མཆོག་དང་ལྡན་ན་ལམ་དམན་པའི་སྐྱོན་གྱིས་མ་སྨས་ལ་ཐེག་པ་མཆོག་གི་ལམ་ལས་མ་ཉམས་པར་རྒྱལ་བའི་བྱང་ཆུབ་ལ་རེག་པར་འགྱུར་རོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། ཤིང་དཔར། ཤོག་ངོས། 52b-53aཞེས་གསུངས་པ་ལྟར། ཐབས་དང་ཤེས་རབ་གཉིས་ཀས་ཡོངས་སུ་ཟིན་པར་གྱུར་ན་ལམ་ལས་ལྷུང་བའི་ཉེན་ཁ་ཐམས་ཅད་ལས་གྲོལ་ནས་བྱང་ཆུབ་ཐོབ་པར་འགྱུར་བའི་གནད་ལ་དམིགས་ནས་སྤྱོད་པའི་ཐ་སྙད་ཅིག་ཡིན་པས། ཤེས་རབ་ཀྱི་ཕ་རོལ་ཏུ་ཕྱིན་པའི་ཆེ་བ་སྟོན་པའི་གནད་ཆེན་པོ་ཞིག་ཡིན་ནོ།།
ལུང་ཁུངས།